**Kreative skriveøvelser**

***Nedenstående kreative skriveøvelser kan bruges uafhængigt af årets SkriveCup-emne. Der er tale om kortere øvelser, der træner skrivemusklen på forskellig vis. Prøv opvarmningsøvelserne til at komme i gang – sanseøvelserne til nuancer i det beskrivende sprog – præsentationsøvelserne som social icebreaker – imitationsøvelserne til lyrik – og imitationsøvelserne til prosa for at aflure stilistiske trick – fortolkningsøvelserne der træner tekstforståelse gennem meddigtning eller andre skriveøvelser.***

***Du kan også bruge listen med de 33 øvelser til selv at finde på de øvelser, der passer til dig.***

***Enkelte øvelser er inspireret af Jørgensen og Hansen: Den ny skriftlighed – skriv i alle fag, Systime. Andre er udviklet af Henrik Holch og Peter Jensen i forbindelse med forfatter-værkstedet på Egaa Gymnasium.***

**Opvarmningsøvelser**

***Opvarmningsøvelserne er små hurtige skriveøvelser af max 5. min varighed, hvis formål er at komme i gang med at lege med sproget. I disse øvelser skriver du rå skrift og ikke færdig tekst. Efter øvelserne skal du læse din skrift igennem. Find særligt gode, interessante, overraskende eller sjove ord, sætninger eller udtryk.***

1. Skriv på ordenes lyde. Lav fx en liste med varme, runde, organiske ord eller en med

kantede, skarpe, hvinende ord. (Hansen, Jørgensen side 32-33)

2. Åbne og frie associationer (Hansen, Jørgensen side 32-33)

3. Styret association (Hansen, Jørgensen side 32-33)

4. Poesi-lister (fx ”mørke rum”, ”DJØF-ord”, ”Første gang”)

5. Ren fantasi (skriv nonstop på krimskrams, batalje, falbelader) (Hansen, Jørgensen side 32-33)

6. Skriv på ordklasserne… jf Morten Søndergaards Ordapoteket

**Sanseøvelser**

***Sanseøvelser træner din evne til at bruge sprogets nuancer og mærke dine sanser. Prøv at fokusere på en sans af gangen eller bland dem på synæstetisk vis – husk naturligvis at smage på din tekst!***

7. Skriv en sanset tekst om denne frugt (en citron) uden at bruge ordene sur, gul, citron

8. Lyt til et stykke instrumental musik, fx Debussy eller Miles Davis. Skriv et landskab frem.

9. Beskriv duftene i et klassisk maleri, fx af Van Gogh eller Hieronymus Bosch

**Præsentationsøvelser**

***Præsentationsøvelser kan gøre den ellers ofte ensomme skrivekunst morsom og social. Lad sproget beskrive dig selv eller en anden. Interessante karakterer fanger læseren.***

10. Hvis Peter var en køkkenting, eller et land, en frugt, en musiker, et medicinsk præparat, et stykke tøj osv. Interview din sidemakker. Skriv portrættet ned.

11. Selvbiografi:

”Jeg skriver om personlige problemer, som om de er andres.” (Honoré de Balzac)

1. Skriv din egen selvbiografi på 15 linjer. Du har 7 min
2. Hvis du har skrevet den i nutid omskriv den nu til datid eller omvendt. Gem den oprindelige version. (5 min)
3. I den redigerede tekst skal du nu ændre synsvinklen fra første person ental til tredje person ”han/hun”, eller omvendt
4. Kan du stadig genkende dig selv. Byt tekst med din sidemand. Diskuter grænserne mellem personligt, privat og intimt. Hvad sker der med teksten og jeres oplevelse af at skrive den?

**Imitationsøvelser lyrik**

***Megen lyrik er kendetegnet ved en særegen stemme eller et interessant sprogligt koncept. Med imitationsøvelserne får du mulighed for at lure digterens sproglige tricks af. Gem nydannelser og nye favoritord.***

10. Lav et Haiku-digt

11. ”Det værste og det bedste”

12. Figurdigte. Skriv som et slips, en solnedgang, en regnbue …

13. Sammensatte substantiver: Skriv et ”Søren Ulrik Thomsen-digt”

regn søvn blå kys

lys seng vand hånd

regn søvn blå kys

lys seng vand hånd

regnhånd, lyskys

vandlys, blåseng

søvnblå, kysregn

lyshånd, vandsøvn

14. VREDE VERSALER. Skriv som Yahya Hassan (BROBY-JOHANSEN & STRUNGE)

15. Lav et cut-up digt af andres tekstbidder, fx fra en avis, en stil eller en roman

**Imitationsøvelser prosa**

***Efterlign en stemme eller en særlig genre. Ofte er det sjovt at lege med en fast sproglig form. Hvilke sproglige kendetegn forventer læseren? Måske bryder du dem eller vrider perspektivet?***

16. Ready-mades: Dyrk en velkendt genre. Fx gravskrift, konfirmationssang, kontaktannonce. Find inspiration hos Peter Seeberg (*Argumenter for benådning, Forslag til enkle retter, Biografi af en Snegl*)

17. Ordsprogsmaskinen: Skriv videre på et velkendt ordsprog. Jf Ursula Andkjær *Med lov skal land bygges*

Prøv evt. med et motto, et slogan eller andet fast udtryk

18. Skriv en bøn. Læs først Simon Grotrians nutidige og surrealistiske bud på genren

Bønnen til brug for danskeren i udlandet

Kære Gud, vore kirker ligger spredt som legoklodser i universets krumning fra dag til nat og mellem fald og messe. Glæd os med dit nærvær, også hvis vi hopper ud i kulden på Manhattan eller smækker gebisset om en drue i Lyngballenedre. Vi er jo dine børn fra december til december, vi skovler mærkevarer i ørkenstormen eller ligger bag kegler, hvis vi aldrig spørger. Verden er desværre vanvittig, hele sukkerknalden eksploderede på skærmen og verdens øffen lod alt tilbage at ønske. Så det gør vi. Ræk dine varme hænder ind i vores Bibelbladren, febrilsk gennem skyer der kalder, indtil sorgkachotten viser tænder og alles sorg plomberes. Du er på tronen med den gyldneste knap. Hjælpen? Amen.

Skriv en bøn, der starter med ”Kære Gud”, som indeholder verber i bydemåde, og som slutter med ”Amen”. Du bestemmer selv i hvilken sammenhæng den skal bruges.

19. Skriv som Jørgen Leth. Find fx inspiration på You Tube, når han kommenterer Tour de France eller en solnedgang ved Skagen.

**Meddigtning og fortolkning**

**Meddigtningsøvelser træner naturligvis dit sprog og kreative idéudvikling. Ofte kan meddigtning også en oplagt og spændende mulighed for fortolkning.**

20. Skriv en ny afslutning

21. Sæt musik til et digt

22. Skriv baggrundshistorien eller dagbogen

23. Skriv et brev fra Nora, eller en anden fiktiv figur… eller skriv et brev til karakteren: Kære Lykke-Per….

24. Skriv et læserbrev af Jeppe på Bjerget, Lykke-Per eller lektor Blomme

25. Lav Holbergs facebook-profil, eller Niels Lyhnes eller

**Andre skriveøvelser**

***Man kan blive ved med selv at lave nye skriveøvelser. Sug sprogbidder og talesituationer til dig fra verden omkring dig og giv dem en twist. Måske ender legen med at blive til en ny brugbar tekst.***

26. Stjæl en dialog: Tag en tur med bussen – lyt til dine medborgere – stjæl en dialogbid – skriv historien – den skal enten begynde eller slutte med den autentiske replik (i historien skal indgå en personlig tragedie)

27. Remediering: Skriv en historie/film eller andet om til en anden genre

28. Avisoverskriften: Skriv en historie ud fra en mærkelig avisoverskrift

29. Rammen: Skriv en historie, der begynder og slutter med samme linje

30. Mads og monopolet: Vælg et dilemma fra Mads og monopolet – lav en fortælling med mindst to synsvinkler eller fortællere

31. Hos lægen: Vælg en kendt asymmetrisk talesituation, hvor der er forskel på status mellem de talende. Hos lægen, hos præsten, til jobsamtalen eller… Lad de talende bytte status undervejs

32. Hemmeligheder i hatten: Hvert medlem af skriveværkstedet noterer en hemmelighed ned på et papir og putter det i en hat. Træk en seddel. Skriv fortællingen …. Den må meget gerne indeholde en overraskelse

33. Facebook: Find en særlig kryptisk opdatering på Facebook – lad den ved lodtrækning ende hos en anden type person – skriv historien – evt som facebooknovelle gennem kommentarer og opdateringer